РЕШЕНИЕ ЗА ИЗПЪЛНЕНИЕ (ЕС) 2022/1497 НА КОМИСИЯТА

от 8 септември 2022 година

за определяне дали продукт, съдържащ пресован експелер от масла-смоли, извлечени от растения от рода Capsicum, е биоцид в съответствие с член 3, параграф 3 от Регламент (ЕС) № 528/2012 на Европейския парламент и на Съвета

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 3, параграф 3 от него,

като има предвид, че:

(1) На 8 септември 2021 г. Белгия поиска от Комисията да реши дали продукт, който съдържа — както е посочено от производителя — пресован експелер от масла-смоли, извлечени от растения от рода Capsicum, и се предлага на белгийския пазар от производителя като репелент срещу котки и кучета (наричан по-долу „продуктът“), е биоцид по смисъла на член 3, параграф 1, буква а) от Регламент (ЕС) № 528/2012.

(2) Според предоставената от Белгия информация продуктът е спрей за употреба върху повърхности на открито (като тераси, пътеки, стени, огради и др.) с цел възпиране на котки и кучета от допир с тях. Предвидената употреба на продукта се различава от тази на спрейовете, които съдържат същите или подобни съставки и са предназначени за употреба срещу агресивни животни за целите на самозащитата.

(3) В съответствие с член 3, параграф 2 от Регламент (ЕС) № 528/2012 като определение за „вещество“ за целите на посочения регламент се прилага определението в член 3, параграф 1 от Регламент (ЕО) № 1907/2006 на Европейския парламент и на Съвета (2), съгласно което вещество означава химичен елемент и неговите съединения в естествено състояние или получени чрез производствен процес.

(4) Съгласно Насоките на Европейската агенция по химикалите (3) цели живи или непреработени неживи организми или части от тях (например клони, плодове или цветове и т.н.) не се разглеждат като вещества по смисъла на Регламент (ЕО) № 1907/2006.

(5) Пресованият експелер от масла-смоли, извлечени от растения от рода Capsicum, е мазна органична смола, получена чрез експелиране от плодовете на растения от рода Capsicum. Следователно пресованият експелер от масла-смоли, извлечени от растения от рода Capsicum, се произвежда от съединения на химични елементи в естествено състояние, но не е цял жив или непреработен нежив организъм или част от него.

(6) Поради това пресованият експелер от масла-смоли, извлечени от растения от рода Capsicum, следва да се счита за вещество по смисъла на член 3, параграф 1 от Регламент (ЕО) № 1907/2006 и следователно, в съответствие с член 3, параграф 2, буква а) от Регламент (ЕС) № 528/2012, то следва да се счита и за вещество по смисъла на посочения регламент.

(7) При определени обстоятелства присъствието на котки и кучета може да е нежелателно или те да имат вредно въздействие върху хората, техните дейности или продуктите, които използват или произвеждат, и следователно биха могли да попаднат в обхвата на определението за вреден организъм по смисъла на член 3, параграф 1, буква ж) от Регламент (ЕС) № 528/2012. Тъй като съдържащият се в продукта пресован експелер от масла-смоли, извлечени от растения от рода Capsicum, е предназначен да окаже въздействие върху такива вредни организми, той представлява активно вещество по смисъла на член 3, параграф 1, буква в) от посочения регламент.

(8) Предвид факта, че продуктът съдържа активно вещество и е предназначен да възпира вреден организъм чрез начин на действие, който не е просто физически или механичен, продуктът следва да се счита за биоцид по смисъла на член 3, параграф 1, буква а) от Регламент (ЕС) № 528/2012.

(9) Продуктов тип 19, определен в приложение V към Регламент (ЕС) № 528/2012, включва продукти, използвани за борба с вредни организми чрез отблъскване или привличане. Тъй като продуктът се използва с цел отблъскване на котки и кучета, тази употреба попада в описанието на продуктов тип 19.

(10) Мерките, предвидени в настоящото решение, са в съответствие със становището на Постоянния комитет по биоцидите,

ПРИЕ НАСТОЯЩОТО РЕШЕНИЕ:

Член 1 Продукт, съдържащ пресован експелер от масла-смоли, извлечени от растения от рода Capsicum, използван върху повърхности на открито с цел отблъскване на котки и кучета от тези повърхности, се счита за биоцид по смисъла на член 3, параграф 1, буква а) от Регламент (ЕС) № 528/2012 и спада към продуктов тип 19 съгласно определението в приложение V към посочения регламент.

Член 2 Настоящото решение влиза в сила на двадесетия ден след деня на публикуването му в Официален вестник на Европейския съюз.

Съставено в Брюксел на 8 септември 2022 година. За Комисията Председател Ursula VON DER LEYEN

(1) ОВ L 167, 27.6.2012 г., стр. 1.

(2) Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 30.12.2006 г., стр. 1).

(3) Guidance for Annex V - Exemptions from the obligation to register (Ръководство за приложение V — Изключения от задължението за регистриране) (вж. страница 19), достъпно на адрес: https://echa.europa.eu/documents/10162/2324906/annex_v_en.pdf/8db56598-f7b7-41ba-91df-c55f9f626545